**OTVORENIE NOVÉHO AKADEMICKÉHO ROKA**

Dňa 24. septembra 2024 sa slávnostne začal Akademický rok 2024/2025 na Vysokej škole zdravotníctva a sociálnej práce sv. Alžbety n.o. Na tom by nebolo nič zvláštne ak by táto slávnosť prebehla bežne, avšak slávnostná svätá omša v Modrom kostolíku v Bratislave dala tejto akcii významný symbol. Modrý kostolík v centre Bratislavy je totiž zasvätený patrónke Vysokej školy a zdravotníctva sv. Alžbety - svätej Alžbete Durínskej. Naša vysoká škola si tento rok pripomína 21 rokov od svojho vzniku.

Na slávnostnej svätej omši sa zúčastnili predseda správnej rady VŠZaSP sv. Alžbety prof. Stanislav Špánik, výkonný riaditeľ VŠZaSP sv. Alžbety Ing. Michal Krčméry, rektor VŠZaSP sv. Alžbety prof. Ladislavf Bučko. Slávnostnú svätú omšu celebroval biskup Jozef Haľko. Biskup Haľko vo svojom príhovore zaspomínal na stretnutia so zakladateľom vysokej školy prof. Vladimírom Krčmérym, na stretnutia z minulosti, vyzdvihol význam sociálnej práce v súčasnosti a vyslovil neochvejné presvedčenie, že sociálna práca v rôznych svojich podobách pretrvá aj v spojitosti s Bohom. „Vladko na nás teraz určite hľadí a drží nám palce“, zakončil svoj príhovor biskup Haľko.

Po ňom sa ujal slova predseda správnej rady prof. Stanislav Špánik, ktorý v krátkom príhovore vyzdvihol význam sociálnej práce a vyzval pracovníkov k podpore reforiem, ktorými vysoká škola v súčasnosti prechádza.

Slova sa ujal aj rektor VŠZaSP sv. Alžbety, prof. Bučko, ktorý si tiež zaspomínal na stretnutia a rozhovory s prof. Krčmérym a jeho neochvejnú vieru v Boha a jeho húževnatosť pri presadzovaní základných téz, ktoré ho viedli k myšlienke založenia vysokej školy. V závere svojho príhovoru rektor prof. Bučko zaželal pedagógom najmä pevné zdravie a študentom veľa úspechov.

Na záver sa prihovoril prítomným výkonný riaditeľ Ing. Michal Krčméry. Zaspomínal si najmä na život a myšlienky svojho nebohého otca prof. Krčméryho.

Po doznení príhovorov, rektor prof. Bučko odovzdal vecné dary zamestnancom školy, ktorí pracujú na vysokej škole od jej vzniku teda 20 rokov.

Po skončení slávnostnej svätej omše spojenej s otvorením Akademického školského roka 2024/2025 sa uskutočnilo slávnostné posedenie v Aule VŠZaSP sv. Alžbety.

Peter Laca